На основу члана 37. Статута Града Ниша („Службени лист Града Ниша", број 88/08),

Скупштина Града Ниша, на седници од \_\_\_\_\_\_\_\_\_\_\_\_\_\_. године, доноси

**О Д Л У К У**

**О УСВАЈАЊУ СТРАТЕГИЈЕ ЗА БРИГУ О МЛАДИМА ГРАДА НИША 2015-2020**

**Члан 1.**

 Усваја се Стратегија за бригу о младима Града Ниша 2015-2020.

 Текст Стратегије за бригу о младима Града Ниша 2015-2020 је саставни део ове Одлуке.

**Члан 2.**

 За праћење спровођења Стратегије за бригу о младима Града Ниша 2015-2020 задужује се Управа за омладину и спорт.

**Члан 3.**

Одлуку објавити у ''Службеном листу Града Ниша''.

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ године

**СКУПШТИНА ГРАДА НИША**

 Председник

 Проф. др Миле Илић

***Образложење***

 Законом о младима који је Скупштина Републике Србије усвојила 2011. године, постављена су начела омладинске политике и уређен је институционални оквир за унапређење друштвеног положаја младих и ствoрени услови за остваривање потреба и интереса младих у свим областима друштвеног живота. Постављена су начела омладинске политике и постављене основе за подршку младима у организовању и друштвеном деловању на републичком и локалном нивоу.

 Национална стратегије за младе у Републици Србији коју је Влада Републике Србије донела 2008. године је био први корак ка системском решавању положаја младих и полазна основа за израду системских прописа на свим нивоима, којима се пружа организована и стална подршка младима у стварању услова за њихов бољи живот. Стратегија је одредила улогу државе према младима, дефинисала права, улоге и одговорности, институционалне механизме и расположиве ресурсе који младима треба да створе простор за активно деловање у друштву.

 Град Ниш и сви релевантни актери омладинске политике су препознали потребу да се кроз системска решења уреде поједине области друштвеног живота младих на локалном нивоу и обезбеде услови за њихов бољи и сигурнији живот. Зато је Скупштина Града Ниша 26. децембра 2013. године донела Одлуку о усвајању Сратегије безбедности младих Града Ниша, чиме је отпочео процес стварања локалног институционалног оквира за унапређење друштвеног положаја младих града Ниша.

 Почетком 2014. године, уз консензус свих актера омладинске политике, започет је процес израде Стратегије за бригу о младима Града Ниша и Локалног акционог плана за младе којим би се дефинисали стратешки циљеви и приоритети бриге о младима Града Ниша, засновани на принципима стратешких докумената о младима Републике Србије, али уз уважавање свих специфичности локалне заједнице и потребе младих Града Ниша. Формирана је посебна Радна група за израду Стратегије и Локалног акционог плана и у цео процес су укључени сви субјекти локалне омладинске политике.

 Током маја и јуна месеца 2015. године Канцеларија за младе Града Ниша и локалне омладинске оранизације цивилног друштва спровеле су истраживање на узорку од 2051 испитаника старости од 15 до 30 година на целој територији Града Ниша како би се утврдиле реалне потребе и проблеми младих у локалној заједници. Анализа добијених резултата извршена је кроз рад фокус група током септембра месеца 2014. године са циљем да се ближе одреде стратешки приоритети, циљеви и активности за спровођење омладинске политике за период 2015-2020. Процес израде нацрта Стратегије и Локалног акционог плана је у потпуности спроведен транспарентно, јавност је путем медија редовно обавештавана о свим фазама израде наведених докумената, а кроз јавну расправу омогућено је свим заинтересованим субјектима да дају свој допринос изради истих .

 Резулатат овог свеобухватног процеса је Нацрт Стратегије за бригу о младима Града Ниша за период 2015-2020 и Локалног акционог плана за младе Града Ниша 2015-2020, којим је одређена мисија, визија и дефинисани циљеви омладинске политике на територији Града Ниша уз поштовање принципа, вредности и начела која дефинишу омладинску политику на националном нивоу. Створен је стратешки оквир за успостављање институционалне подршке за решавање свих питања од значаја за младе на територији Града Ниша, успостављени механизми за трајну подршку омладинском активизму у свим сферама друштвеног живота и створени предуслови за планско и дугорочно решавање проблема младих уз креирање мера и услуга прилагођеним стварним потребама младих града Ниша, са циљем да се обезбеди бољи живот младима, а самим тим и осигура будућност развоја Града.

 На основу изложеног, предлаже се доношење Одлуке о усвајању Стратегије за бригу о младима Града Ниша 2015-2020.

**УПРАВА ЗА ОМЛАДИНУ И СПОРТ**

 НАЧЕЛНИК

 Горан Ђорђевић